ตัดไฟตั้งแต่ต้นลม! MONO ยกเลิกกิจการร่วมทุนในจีน หลังผลงานไม่เป็นไปตามเป้า
ตัดไฟตั้งแต่ต้นลม! MONO ยกเลิกกิจการร่วมทุนตปท. หลังผลงานไม่เป็นไปตามเป้า ยันไม่กระทบธุรกิจเหตุตั้งสำรองด้อยค่าไว้จำนวน 21.30 ล้านบาทในปี 59
9 พ.ย. 2560

บริษัท โมโน เทคโนโลยี จำกัด (มหาชน) หรือ MONO ระบุว่า บริษัทมีมติอนุมัติการเลิกดำเนินกิจการบริษัทร่วมทุนในต่างประเทศ คือบริษัทร่วมทุนภายใต้ชื่อ Yunnan Mono Digital Technology Company Limited ซึ่งบริษัทถือหุ้น ร้อยละ 42 ผ่าน บริษัท Mono Technology Hong Kong Limited ซึ่งเป็นบริษัทย่อย เนื่องจากบริษัทร่วมทุนดังกล่าวประสบปัญหาในการดำเนินงานและไม่เป็นไปตามแผนที่วางกำหนดไว้ ฝ่ายบริหารพิจารณาแล้วเห็นควรดำเนินการปิดบริษัทร่วมทุนดังกล่าว เพื่อลดค่าใช้จ่ายในการดำเนินงานอันจะเป็นประโยชน์ต่อกลุ่มบริษัท
โดยปัจจุบัน อยู่ระหว่างการดำเนินการชำระบัญชี ทั้งนี้ ในปี 2559 บริษัทได้มีการตั้งสำรองการด้อยค่าสำหรับเงินลงทุนไว้แล้วจำนวน 21.30 ล้านบาท และเงินลงทุนคงเหลือบริษัท จะได้รับคืนหลังหักค่าใช้จ่ายในการดำเนินการ
อนึ่งในเดือนมิถุนายน 2559 Mono Technology Hong Kong Ltd. ซึ่งเป็นบริษัทย่อยของ MONO) ได้ร่วมลงทุนกับบริษัทแห่งหนึ่งจัดตั้งบริษัทร่วมทุนภายใต้ชื่อ Yunnan Mono Digital Technology Company Limited ในประเทศจีน โดย Mono Technology Hong Kong Limited ถือหุ้นในอัตราร้อยละ 42